‘રણ’માં અમિતાભ કહે છે તેમ હવે સમાચાર રજૂ નથી કરાતા, બનાવવામાં આવે છે. કોઈ ચોક્કસ પરિપ્રેક્ષ્યમાં કહેવાયેલી વાતને કાંટછાંટ (એડિટ) કરીને વારંવાર રજૂ કરીને કોઈ એક વ્યક્તિને હીરો કે વિલન રાતોરાત બનાવી શકાય છે. (આશા ભોસલેએ હિમેશ રેશમિયાના સંદર્ભમાં કહેલી વાત, ‘તો ઉસે થપ્પડ મારના ચાહિયે’ અનેક વાર બતાવાયેલી તે યાદ આવે છે?) રિયાલિટી શો કે ક્રિકેટમાં બનતી ક્ષુલ્લક ઘટનાઓ (અને તે પણ ઘણી વાર વિવાદ માટે ઉપજાવી કઢાયેલી હોય) પર એક કલાકના કાર્યક્રમો અપાય છે ને બેવફૂફ દર્શકો પણ લાગણીસભર રીતે તેના શિકાર બની જાય છે. એસએમએસના મારા ચાલે છે. ક્યાં બિચારું દૂરદર્શન? જેમાં સરકારી સમાચારો સાવ નિરસ રીતે રજૂ કરાતા? સલમા સુલતાન જેવી સમાચાર વાચક તો ભારતીય ટીમ જીતે કે કોઈને એવોર્ડ મળે તોય તેના મોંઢા પર હાસ્ય નહોતું આવતું અને હવે ન્યૂઝ ચેનલ પર રૂપાળી યુવતીઓને એન્કર બનાવી દેવાય છે. પછી ભલે ને પૂરમાં કે ધરતીકંપમાં ફસાયેલાઓને પૂછે કે આપ કો કૈસા લગ રહા હૈ? ક્રાઇમના સમાચારો સમાચારો નથી રહેતા, હોરર શો બની જાય છે. રાતના જોઈ લો તો ઊંઘ ઉડી જાય તેવા દાઢી મૂછના દેખાવવાળો ઘોઘરા અવાજે તમને ડરાવે છે અને રીતસર ઊંઘમાંથી ઉઠાડી દે છે ચૈન સે સોના હૈ તો જાગ જાઈએ! બળાત્કાર, ચોરી, હત્યા વગેરે અપરાધોનું પાછું નાટકીય રૂપાંતર કરીને રજૂ કરવામાં આવે!